钦定古今图书集成/明伦汇编/官常典/第775卷 > 锺毓
## 钦定古今图书集成/明伦汇编/官常典/第775卷 > 锺毓

按《魏志锺繇传》：“繇子毓，字稚叔，年十四，为散骑侍郎，
机捷谈笑有父风。太和初，蜀相诸葛亮围祁山，明帝
欲西征，毓上疏曰：夫策贵庙胜，功尚帷幄，不下殿堂
之上，而决胜千里之外。车驾宜镇守中土，以为四方
威势之援。今大军西征，虽有百倍之威，于关中之费，
所损非一。且盛暑行师，诗人所重，实非至尊动轫之
时也。”迁黄门侍郎。时大兴洛阳宫室，车驾便幸许昌，
天下当朝正许昌。许昌偪狭于城南，以毡为殿，备设
鱼龙蔓延，民罢劳役。毓谏，以为水旱不时，帑藏空虚，
凡此之类，可须丰年。又上“宜复关内开荒地，使民肆
力于农。”事遂施行。正始中，为散骑侍郎。大将军曹爽
盛夏兴军伐蜀，蜀拒守，军不得进。爽方欲增兵，毓与
《书》曰：“切以为庙胜之策，不临矢石，王者之兵，有征无
战。诚以干戚可以服有苗，退舍足以纳原寇，不必纵
吴汉于江关，骋韩信于井陉也。见可而进，知难而退，
盖自古之政，惟公侯详之。”爽无功而还。后以失爽意，
徙侍中，出为魏郡太守。爽既诛，入为御史中丞，侍中、
廷尉。听君父已没，臣子得为理谤。及士为侯，其妻不
复配嫁，毓所创也。正元中，毋丘俭、文钦反，毓持节至
扬、豫州，班行赦令，告谕士民。还为尚书。诸葛诞反，大
将军司马文王议自诣寿春讨诞。会吴大将孙壹率
众降，或以为吴新有衅，必不能复出军，东兵已多，可
须后问。毓以为“夫论事料敌，当以已度人。今诞举淮
南之地以与吴国，孙壹所率，口不至千，兵不过三百，
吴之所失，盖为无几。若寿春之围未解，而吴国之内
转安，未可必其不出也。”大将军曰：“善。”遂将毓行。淮南
既平，为青州刺史，加后将军，迁都督徐州诸军事、假
节，又转都督荆州。景元四年薨，追赠车骑将军，谥曰
惠侯。子骏嗣。毓弟会，自有传。